Pandémia ochorenia COVID-19 v Česku

Pandémia ochorenia COVID-19 v Česku je súčasťou celosvetovej pandémie infekčného ochorenia COVID-19, ktoré spôsobuje vírus SARS-CoV-2. Prvé 3 prípady boli v Česku potvrdené 1. marca 2020 v Prahe. Ako hlavný zdroj infekcie bolo uvádzané severné Taliansko, kde sa mnohí Česi boli lyžovať v Alpách. Rýchly nástup epidémie bol poznačený kritickým nedostatkom ochranných pomôcok, ktorých bolo v skladoch málo. Prvé opatrenie proti epidémii boli prijaté 3. marca a 10. marca bolo oznámené, že od nasledujúceho dňa budú uzavreté školy. Dňa 12. marca o 14.00 česká vláda vyhlásila núdzový stav s mnohými obmedzeniami pre občanov a podniky. Od 14. marca boli zatvorené reštauračné zariadenia a ostatné prevádzky, mimo tých najdôležitejších. O polnoci z 15. na 16. marca boli až na výnimky uzavreté štátne hranice.

Dňa 16. marca 2020 sa uzdravili prví traja pacienti. 22. marca 2020 úrady oznámili prvé úmrtie pacienta s chorobou COVID-19 v Česku. Išlo o 95-ročného muža, ktorý bol hospitalizovaný v pražskej Nemocnici Na Bulovke. Dňa 29. marca oznámil hovorca Thomayerovej nemocnice v Prahe prvé úmrtie z radov zdravotníckeho personálu. Jednalo sa o 48-ročnú zdravotnú sestru z pľúcnej kliniky. Sestra sa nakazila od jedného z prvých pacientov s chorobou COVID-19.

Prvá vlna epidémie vyvrcholila v Česku okolo 12. apríla, kedy bolo evidovaných 4 750 nakazených osôb, z toho 436 hospitalizovaných. Postupne začal počet uzdravených prevažovať počet novonakazených a klesal aj počet hospitalizovaných. Počet ľudí v Česku s pozitívnym testom na COVID-19 sa v priebehu mája a júna 2020 ustálil na 2 000 až 2 500 za deň.

Počet nakazených a chorých začal opätovne narastať už počas leta, najviac ohnísk nákazy na počet obyvateľov bolo vo Frýdek-Místku, Prachaticiach a predovšetkým v Prahe. V posledných týždňoch júla a prvom týždni augusta sa výskyt choroby rozšíril do takmer všetkých regiónov. Najrýchlejšie pribúdalo nakazených v Prahe, Frýdku-Místku, Brne a Karvinej. V reakcii na opätovné šírenie infekcie došlo k označovanie zasiahnutých regiónov tvz. semaforóm. Ku koncu augusta bolo napočítaných 106 ohnísk infekcie.

V prvom týždni septembra 2020 sa Česko zaradilo medzi najviac postihnuté krajiny Európy pandémiou v počte novonakazených na milión obyvateľov. 8. septembra 2020 počet novozistených prípadov prvýkrát presiahol 1 000 osôb. Krajiny ako Belgicko a Nemecko začali vtedy so zavádzaním opatrení voči osobám vracajúcim sa z Česka. Denný nárast väčší ako 2 000 pozitívnych osôb bol zaznamenaný prvýkrát 16. septembra. Opozícia snemovne obviňovala vládu z nedostatočnej prípravy na druhú vlnu nákazy. Premiér Andrej Babiš však dlhodobo kritiku odmietal, mieru testovania označuje za relatívne najvyššiu v porovnaní s ostatnými štátmi.

Denný nárast väčší ako 5 000 pozitívnych osôb bol zaznamenaný prvýkrát 7. októbra 2020. Viac ako 10 000 pozitívnych testov za deň bolo 16. októbra s celkovým denným prírastkom 11 105 pozitívnych osôb. 23. októbra bola prvýkrát prekonaná hranica 15 000 testov s 15 252 pozitívnymi osobami. Od stredy 14. októbra 2020 došlo opäť, rovnako ako v marci, k uzavretiu všetkých, ešte otvorených, škôl, s výnimkou materských. Došlo taktiež k uzavretiu všetkých reštaurácií, zákazu pitia alkoholu na verejnosti či obmedzenie zhromaždenia vonku aj vnútri viac ako 6 osôb. 4. novembra pribudlo 15 729 nových pozitívnych prípadov, čo bolo do tohto dňa najviac od začiatku pandémie v Česku.

K 5. novembru bolo potvrdených už 378 716 pozitívne testovaných prípadov nakazenia. Celkový počet vyliečených osôb je 199 763 a celkový počet úmrtí je 4 133.

Zdroj 

2020 v Česku
Pandémia ochorenia COVID-19